สรรพากรส่อรีดภาษีต่ำเป้า
เจอค่าบาทแข็งผสมลดภาษีนิติบุคคลคลังเรียกถกด่วนหามาตรการรับมือ
2 พ.ค. 2556

เจอค่าบาทแข็งผสมลดภาษีนิติบุคคลคลังเรียกถกด่วนหามาตรการรับมือ
คลังเรียกสรรพากรถกรับมือรายได้หด หลังเจอบาทแข็งซ้ำเติม ลดภาษีนิติบุคคล ส่อรีดภาษีหลุดเป้า
นายรังสรรค์ ศรีวรศาสตร์ รองปลัดกระทรวงการคลัง หัวหน้ากลุ่มภารกิจด้านรายได้ เปิดเผยว่า ในเร็วๆ นี้ จะนัดหารือกับเจ้าหน้าที่ของสำนักบริหารภาษีธุรกิจขนาดใหญ่ (แอลทีโอ) กรมสรรพากร ถึงการจัดเก็บภาษีในช่วงหลังของปี 2556 หลังจากมีแนวโน้มว่าการเก็บภาษีได้รับผลกระทบจากการปรับลดภาษีเงินได้นิติบุคคลเหลือ 20% ในปีนี้ และค่าเงินบาทที่แข็งค่ามากกว่า 6% ส่งผลให้ธุรกิจขนาดใหญ่มีกำไรลดลง ซึ่งทำให้การจัดเก็บภาษีเงินได้นิติบุคคลลดตามไปด้วย
“คงต้องสอบถามแอลทีโอว่าเตรียมพร้อมการจัดเก็บภาษีอย่างไรบ้าง มีมาตรการอะไรที่จะนำมาใช้เพื่อทำให้การจัดเก็บภาษีเป็นไปตามเป้าหมายที่วางไว้ โดยในช่วง 12 ปีที่ผ่านมา กำไรทางภาษีของธุรกิจขนาดใหญ่เติบโตเฉลี่ยปีละ 56% คงต้องติดตามว่าค่าเงินบาทที่แข็งค่าในช่วงนี้จะทำให้กำไรของธุรกิจขนาดใหญ่ลดลงจากค่าเฉลี่ยในปีที่ผ่านมาหรือไม่” นายรังสรรค์ กล่าว
รายงานข่าวจากกระทรวงการคลัง แจ้งว่า ขณะนี้สำนักงานเศรษฐกิจการคลัง (สศค.) กำลังประสานไปยังกรมภาษีเพื่อประเมินการจัดเก็บภาษีในช่วงครึ่งหลังปีงบประมาณ 2556 (เม.ย.ก.ย. 2556) คงต้องติดตามการเสียภาษีนิติบุคคลของภาคธุรกิจที่เริ่มในเดือน พ.ค.ว่าจะเป็นอย่างไร ซึ่งขณะนี้ผู้บริหารกรมสรรพากรกำลังหนักใจเกี่ยวกับเป้าหมายการจัดเก็บภาษี 1.77 ล้านล้านบาท ที่มีแนวโน้มจะไม่ถึงเป้าที่วางไว้
ปัจจัยที่ทำให้การเก็บภาษีหลุดเป้าหมาย เนื่องจากได้รับผลกระทบจากการปรับลดภาษีเงินได้นิติบุคคลเหลือ 20% ในปีนี้ และค่าเงินบาทที่แข็งค่าขึ้นทำให้ผลประกอบการของบริษัทเอกชนปรับลดลงค่อนข้างมาก
ทั้งนี้ ในปีงบ 2555 ที่ผ่านมา การเก็บภาษีนิติบุคคลต่ำกว่าเป้าถึง 5 หมื่นล้านบาท ส่งผลให้จัดเก็บภาษีในภาพรวมของกรมต่ำกว่าเป้าหมาย 8,000 ล้านบาท ซึ่งการจัดเก็บภาษีของกรมสรรพากรนั้นสำคัญมาก เพราะถือเป็นแหล่งรายได้หลักของประเทศมีสัดส่วน 90% ของการจัดเก็บรายได้รัฐบาล
ดังนั้น หากการจัดเก็บภาษีของกรมสรรพากรมีปัญหาจะส่งผลกระทบต่อรายได้รัฐบาลในภาพรวม อาจทำให้รัฐบาลขาดดุลงบประมาณเพิ่มขึ้น